Porsche en 'mansion' is nie Jesus se styl | Netwerk24
Deur Piet (Ng) Van Rensburg, Bloemfontein 31 Oktober 2018 00:00
Vir my as Bybelgelowige Christen klink dit nie reg dat dit die Vader behaag dat mense wat geld vir die pastoor se kerk gee oordadig met materiële rykdom geseën word ten koste van ander nie. Hier plaas ek 'n vraagteken oor die slotparagraaf waar daar genoem word dat werknemers afgedank moes word sodat dié Ben-ou se onderneming kon groei.
En om te bespiegel dat Jesus met 'n Porsche Panamera sou ry en in 'n "mansion" sou woon as Hy "vandag nog geleef" het, grens aan laster. Ons Here leef, Hy is in 'n nederige stal gebore, het sy dissipels se voete gewas en verkies om op 'n donkie te ry.
Ja, vir party mense werk die voorspoedteologie! Ander volg die voorbeeld van Jesus en leef vir ander mense en vergeet van die eie ek. Dis jou keuse! Jesus is gebore in 'n stal, het op 'n donkie gery en ek dink nie 'n Porsche en "mansion" is sy styl nie.